Diari Oficial de la Generalitat Valenciana


Sumari del DOGV 5679, del 14-01-2008 (2008/93)

ORDE de 28 de desembre de 2007, de de la Conselleria d'Indústria, Comerç i Innovació, per la qual s'establixen les bases per a la concessió de subvencions per a accions específiques en matèria de consum per a l'exercici 2008.
---------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/93


Data del document
:   28-12-2007

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * administració local
    * protecció del consumidor
    * moviment de consumidors
    * associació professional
    * associació
    * suport econòmic
    * ajuda pública

ORDE de 28 de desembre de 2007, de de la Conselleria d'Indústria, Comerç i Innovació, per la qual s'establixen les bases per a la concessió de subvencions per a accions específiques en matèria de consum per a l'exercici 2008. [2008/93]
La Generalitat promou l'adequada protecció dels consumidors i la qualitat de béns i servicis que estos consumixen. L'objectiu bàsic és la satisfacció plena del consumidor en relació amb els béns i servicis que s'oferixen en el mercat. Per a això, cal aconseguir la màxima eficàcia en el funcionament dels mercats de productes i servicis i contribuir-hi al perfeccionament de la competència, entesa com un instrument per a aconseguir aquell fi.
Amb estos propòsits, el Consell impulsa activitats tendents a garantir estos objectius mitjançant programes dirigits a promoure la formació i l'educació dels individus i de la societat en el consum responsable. Per a això compta amb la col·laboració de les associacions especialitzades, les cambres de comerç i els ajuntaments de la Comunitat Valenciana, amb els quals compartix projectes, i fomenta l'equilibri entre les parts, en especial a través de les actuacions de les oficines municipals d'informació al consumidor (OMIC).
La difusió de la informació, la formació de personal especialitzat, l'incentiu a l'acció transparent en els mercats i la promoció del recurs de la mediació i l'arbitratge com a fórmules per a resoldre les diferències entre oferents i consumidors són els eixos bàsics d'eixa actuació. Els acompanyen les tasques d'inspecció i d'agilització administrativa dels servicis de defensa del consumidor.
La política de la Generalitat s'inscriu en la línia de fomentar les actuacions tendents a protegir els drets dels consumidors i usuaris, especialment en el moment actual on la globalització dels mercats i les noves tecnologies de la informació obliguen a desenvolupar accions capaces de prevenir les necessitats de formació i d'assessorament i informació que requerirà el consumidor en conseqüència amb els imprevisibles canvis en l'oferta dels servicis i productes i en els drets que al voltant d'estos ha de tenir reconeguts.
És difícil respondre amb eficàcia a este objectiu de satisfacció de necessitats del consumidor a curt i mitjà termini sense una línia específica de foment que servisca de referència sòlida dels distints projectes, sense una qualificació de professionals experts i sense uns recursos capaços d'adaptar-se a l'evolució i les innovacions que sorgisquen.
Per tot això, esta orde pretén donar suport a aquelles accions i projectes que incidisquen en la millora de la defensa dels consumidors i usuaris, per a així contribuir a donar resposta a les necessitats del consumidor individual, de les seues associacions i de l'administració local i autonòmica, i que incrementen la responsabilitat i el compromís del consumidor per a l'exercici dels seus drets i la participació en la millora de la societat de consum.
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no necessita ser notificada o comunicada a la Comissió Europea per no reunir tots els requisits de l'apartat 1 de l'article 87 del Tractat CE, ja que es financen estudis, accions i projectes concrets, especials i diferenciats en l'àmbit de consum, els quals en cap cas tenen la condició d'activitat econòmica ni repercutixen en les activitats econòmiques que puguen realitzar, si és el cas, els beneficiaris de les ajudes, de manera que les ajudes no subvencionaran indirectament les activitats econòmiques que es pogueren desenvolupar.
Així, atenent l'Estatut dels Consumidors i Usuaris de la Comunitat Valenciana com a marc de suport a les accions tendents a la defensa dels drets del consumidor i a l'empara de les facultats atribuïdes per l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,
ORDENE
Article 1. Objecte, àmbit i beneficiaris de les ajudes
1. L'objecte de la present orde és establir el règim de la concessió d'ajudes per a finançar les despeses corrents d'aquelles actuacions concretes i específiques que tendisquen a protegir els interessos dels consumidors i usuaris en l'àmbit de la Generalitat, d'acord amb les consignacions previstes en la Llei de Pressupostos de la Generalitat per a l'any 2008.
2. Podran ser beneficiaris de les ajudes els següents subjectes que desenvolupen la seua activitat en a l'àmbit de la Comunitat Valenciana:
- Associacions, federacions i confederacions de consumidors i empresaris.
- Entitats locals.
- Fundacions.
- Altres entitats públiques o privades sense ànim de lucre.
Article 2. Accions susceptibles de suport
1. Les subvencions seran destinades a finançar les actuacions següents:
a) Realització d'estudis, projectes i accions concrets, especials i diferenciats de les actuacions habituals i pròpies de les entitats beneficiàries, tendents a millorar la protecció i seguretat dels interessos dels consumidors i usuaris.
b) Accions de formació en matèria de consum que, com a mínim, tinguen una duració de huit hores lectives.
c) Campanyes d'adhesió al Sistema Arbitral de Consum.
d) Foment i manteniment dels centres permanents d'informació i formació del consumidor.
2. No seran subvencionables les despeses de personal propi i els consums habituals utilitzats per al funcionament normal i el desenvolupament de les funcions inherents als beneficiaris, excepte en el cas dels centres permanents d'informació i formació.
No es considerarà personal propi el contractat mitjançant contracte d'obra o servici determinat per a l'acció concreta que se subvenciona.
Només serà subvencionable l'IVA satisfet per l'adquisició de béns i servicis quan el beneficiari acredite, per mitjà de documentació expedida per l'Agència Estatal d'Administració Tributària, l'exempció o la no-subjecció al dit impost, o que l'import de l'impost forma part del cost de l'actuació subvencionable, i no serà susceptible de recuperació o compensació.
Únicament se subvencionaran les despeses de locomoció, hostalatge i restauració derivades de la realització d'accions formatives de l'apartat 1b) d'este article.
3. En cap cas les ajudes podran destinar-se a despeses d'inversió.
4. En el cas de les federacions i associacions de consumidors i usuaris i de les oficines municipals d'informació al consumidor les ajudes establides per la present disposició són incompatibles amb qualssevol altres percebudes de la conselleria d'Indústria, Comerç i Innovació per la mateixa acció subvencionable.
5. Les ajudes per a les despeses esmentades en este article podran sol·licitar-se en relació amb les efectuades des del dia 1 de gener i fins al 17 d'octubre del 2008, sempre que reunisquen la resta de condicions i requisits establits en la present orde.
6. Es podrà subcontractar l'activitat objecte de la subvenció fins al 100 per cent i en este cas caldrà ajustar-se al que disposa l'article 29 de la Llei 38/2003, de 17 de novembre, General de Subvencions.
Article 3. Presentació de sol·licituds i termini
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General de Comerç i Consum i es presentaran en l'imprés normalitzat en el Registre General de la conselleria d'Indústria, Comerç i Innovació, carrer Colom número 32, codi postal 46221 València, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Les sol·licituds hauran d'anar acompanyades dels documents que a continuació s'indiquen:
a) Documentació que acredite i identifique el sol·licitant i el seu representant legal:
a.1) Per a les entitats sol·licitants, diferents de les entitats locals:
- Original i còpia o còpia compulsada de la targeta d'identificació fiscal.
- Original i còpia o còpia compulsada de l'acta de constitució i els estatuts i inscripció en el registre corresponent, llevat que l'entitat sol·licitant siga una federació o associació de consumidors i usuaris inscrita en el Registre Públic d'Associacions de Consumidors i Usuaris de la Comunitat Valenciana.
- Original i còpia o còpia compulsada del DNI del president de l'entitat.
- Certificació del secretari que acredite el nomenament del president de l'entitat.
- Si és el cas, original i còpia o còpia compulsada del DNI de qui actue com a representant de l'entitat, i original i còpia o còpia compulsada de poders actualitzats que acrediten la seua representació.
a.2) Per a les entitats locals s'exigirà certificat, expedit pel secretari o la secretària de la corporació acreditatiu de l'acte o acord adoptat per l'òrgan municipal competent, que incloga l'aprovació del programa i el pressupost corresponents, la sol·licitud de subvenció i la seua quantia, així com el compromís exprés de finançar la part no subvencionada. Este certificat es presentarà d'acord amb el model que s'adjunta en l'annex I.
b) Acreditació que el sol·licitant de la subvenció es troba al corrent en el compliment de les obligacions tributàries i davant de la Seguretat Social.
La presentació de la sol·licitud per part del beneficiari de la subvenció comportarà l'autorització a la conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant de la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
No obstant això, el sol·licitant podrà denegar-ne expressament el consentiment; en este cas haurà d'aportar els certificats següents:
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.
- Dels serveis territorials de la conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.
Els qui sol·liciten ajudes que no superen els 1.803,04 euros, així com les entitats locals, queden exonerats de presentar la documentació enumerada en este apartat.
c) Dades de domiciliació bancària (fitxa de manteniment de tercers, segons model establit per l'Orde de la conselleria d'Economia, Hisenda i Ocupació de 31 d'agost del 2007, i certificat de conformitat de l'entitat financera), excepte que s'hagen presentat amb anterioritat davant de la conselleria d'Indústria, Comerç i Innovació i no hagen experimentat variació.
d) Memòria detallada de l'entitat, corresponent a l'exercici 2007, així com un resum de les actuacions o els programes que hi ha previst realitzar durant l'exercici 2008. En concret, la memòria que han de presentar les entitats locals i les associacions de consumidors inclourà referències a les següents actuacions en matèria de consum:
- Consultes i reclamacions.
- Mediacions efectuades (només per a entitats locals).
- Audiències arbitrals.
- Inspeccions realitzades (només per a entitats locals).
- Activitats d'informació, formació i educació.
- Activitats estatutàries i d'organització interna (només per a associacions).
- Activitats de participació institucional i relacions amb organismes oficials.
e) Pressupost detallat i desglossat per partides de despeses (corrents i inversió) i ingressos (indicant-hi les activitats/conceptes d'on procedixen), per a l'exercici 2008. En el cas de les entitats públiques, s'haurà de presentar únicament el pressupost corresponent al programa de consum.
f) Memòria descriptiva del projecte per al qual se sol·licita l'ajuda, que contindrà com a mínim els aspectes següents:
- Problemàtica sobre la qual s'actua.
- Objectius del projecte a realitzar.
- Destinataris de les accions a desenvolupar.
- Accions a desenvolupar.
- Especificació del període de realització de l'activitat i en el cas de les activitats formatives, horari i currículum del professorat.
- Indicadors a utilitzar per a avaluar amb posterioritat la consecució dels objectius del projecte.
Esta memòria tindrà un mínim de tres folis i un màxim de sis (sense comptar, si és el cas, el currículum del professorat).
g) Pressupost de l'actuació a realitzar detallat per partides.
h) Per a subvencionar les despeses de funcionament i personal adscrit als centres permanents d'informació i formació, en compte de la documentació indicada en els apartats f) i g), caldrà adjuntar certificat del secretari de la corporació on conste el personal adscrit i el pressupost de la corporació destinat a estos centres.
i) Declaració responsable que acredite que el sol·licitant no és deutor per reintegrament de subvencions, segons model facilitat a este efecte en l'annex I.
j) Declaració responsable de no estar sotmés a les altres prohibicions per a obtenir la condició de beneficiari establides en l'article 13, apartat 2, de la Llei 38/2003, de 17 de novembre, General de Subvencions.
k) Declaració responsable que garantisca que els beneficiaris no rebran o cobraran cap compensació dels destinataris de les actuacions subvencionades, així com que les ajudes rebudes no repercutiran en les possibles activitats econòmiques que, si és el cas, puguen desenvolupar els esmentats beneficiaris, segons model facilitat a este efecte en l'annex I.
3. Quan la sol·licitud no reunisca els requisits assenyalats en l'article 70 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.
4. El termini de presentació de sol·licituds serà d'1 mes comptat des de l'endemà de la publicació de la present orde en el Diari Oficial de la Comunitat Valenciana.
Article 4. Criteris d'avaluació de les sol·licituds
1. Per a la concessió d'ajudes destinades a les accions previstes en els apartats a), b) i c)) de l'article 2.1 es consideraran els aspectes següents:
- Tenir una bona relació cost-eficàcia, és a dir, congruència entre el pressupost i els mitjans utilitzats. Fins a 15 punts.
- Estar basat en un programa de treball clar i realista. Fins a 40 punts.
- La incidència de l'actuació a realitzar respecte a col·lectius de consumidors i usuaris que per les seues especials circumstàncies necessiten una actuació específica i diferenciada. Fins a 20 punts.
- L'originalitat del projecte. Fins a 25 punts.
2. Per a la concessió d'ajudes destinades a les accions previstes en l'apartat d) de l'article 2.1 es consideraran els criteris següents:
- La programació a realitzar durant l'exercici 2008. Fins a 40 punts.
- El pressupost destinat al centre. Fins a 30 punts.
- El personal adscrit al centre. Fins a 30 punts.
Article 5. Resolució de la concessió d'ajudes
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.
2. La consellera d'Indústria, Comerç i Innovació, a proposta d'una comissió qualificadora composta per personal tècnic de la Direcció General de Comerç i Consum designat a este efecte, dictarà una resolució de concessió de l'ajuda on es fixarà expressament la quantia i s'incorporarà, si és el cas, les condicions i obligacions que afecten el desenvolupament de l'actuació objecte de subvenció.
3. El termini màxim per a tramitar i resoldre els expedients serà de tres mesos comptats des de la publicació de l'orde per la qual es facen públiques les línies de crèdit i l'import global màxim destinat a la concessió de les ajudes previstes en la present disposició. Transcorregut el termini sense que s'hi haja dictat resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
4. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
6. Les resolucions a què fan referència els paràgrafs anteriors esgoten la via administrativa i contra estes podrà interposar-se recurs de reposició davant de l'òrgan que va dictar l'acte, en el termini d'un mes comptat des de l'endemà de la notificació de la resolució corresponent, o recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent.
Article 6. Quantia de les ajudes
1. Les ajudes podran arribar fins al 100 per cent de les despeses pressupostades per l'entitat peticionària i acceptades en la resolució de concessió.
2. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que desenvoluparà el beneficiari.
Article 7. Resolució d'incidències
La directora general de Comerç i Consum, després dels informes previs que considere oportuns resoldrà les incidències que es produïsquen després de l'esmentada concessió, com ara pròrrogues de terminis, modificacions justificades del projecte inicial o qualsevol altra variació de les condicions particulars de la concessió.
Article 8. Obligacions dels beneficiaris
Són obligacions dels beneficiaris:
- Realitzar l'activitat que fonamenta la concessió de la subvenció.
- Acreditar la realització de l'activitat, així com el compliment dels requisits i les condicions que determine la concessió de l'ajuda, i també les que deriven de la llei, la seua naturalesa i objecte.
- Comunicar, en qualsevol moment de la vigència de l'expedient, i en tot cas amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.
- Fer constar de manera explícita en la difusió de les accions subvencionades, el suport de la conselleria d'Indústria, Comerç i Innovació.
- Sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.
- Comprometre's que les ajudes rebudes no repercutiran en les possibles activitats econòmiques que, si és el cas, puguen desenvolupar.
- Diferenciar els ingressos i costos de les activitats subvencionades, així com de les activitats econòmiques que, si és el cas, puguen desenvolupar (per exemple, portant una comptabilitat separada, estats financers diferenciats, etc.).
Article 9. Control de les accions
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.
2. La Direcció General de Comerç i Consum en els supòsits en què ho considere procedent, i en especial quan les actuacions per a les quals es concedisca l'ajuda consistisquen en la realització d'estudis, projectes o plans, podrà designar personal tècnic perquè col·labore en la seua redacció o execució o assumisca la direcció tècnica de la realització, a l'objecte de les quals el beneficiari estarà obligat, quan així ho determine la corresponent resolució de concessió de l'ajuda, a informar a este centre directiu de l'inici de les actuacions.
Article 10. Liquidació de les ajudes
1. La liquidació de les ajudes s'efectuarà una vegada executat el projecte en la totalitat d'acord amb la sol·licitud presentada i en els termes fixats per a la concessió de l'ajuda, i es podran efectuar pagaments parcials en la mesura que s'aporten els corresponents justificants.
2. A l'efecte del que establix el paràgraf anterior i llevat que per circumstàncies concurrents s'establisca un termini distint en la resolució de concessió de l'ajuda, els beneficiaris hauran de presentar, amb data límit de 17 d'octubre del 2008, inclusivament, la documentació següent:
- La justificació de la despesa realitzada que revestirà la forma de compte justificatiu, segons model que s'adjunta en l'annex II, i detallarà les actuacions realitzades a què dóna suport la subvenció, amb indicació de cada una de les despeses adquirides. S'efectuarà per mitjà de l'emissió de:
a) Quan es tracte de despeses realitzades per les corporacions locals, certificats de contracció de la despesa on conste l'acte/acord de reconeixement de l'obligació per l'òrgan competent, expedits pel secretari o la secretària o per l'interventor o la interventora de la corporació, i en els quals s'inclourà la data de reconeixement de l'obligació de la despesa, el perceptor, el concepte i l'import de la despesa contreta, manifestant expressament que s'ha complit l'objecte de la subvenció. S'acompanyarà, si és el cas, certificació del secretari/a o Interventor/a de la corporació acreditativa de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions, segons model que s'adjunta en l'annex II
b) Quan es tracte de les restants entitats, certificats de realització de la despesa expedits pel secretari o la secretària de l'entitat amb el vistiplau del president, on es manifeste expressament que s'ha complit l'objecte de la subvenció. S'adjuntaran necessàriament originals o còpies compulsades de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir totes les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el Reglament que regula les obligacions de facturació, i es modifica el Reglament de l'impost sobre el valor afegit.
- Les justificacions corresponents al personal amb contracte per a obra o servici determinat es presentaran necessàriament per mitjà de nòmines i butlletins de cotització a la Seguretat Social, acompanyats de còpies dels indicats contractes.
- Els desplaçaments es justificaran mitjançant el bitllet o la factura corresponent en cas d'utilització de transport públic i en cas que s'use vehicle particular es valorarà, a l'efecte de justificació, a 0,20 euros el quilòmetre. Haurà d'adjuntar-se, si és el cas, rebut de la persona que ha efectuat el desplaçament.
- Les despeses d'hostalatge i/o restauració hauran d'anar acompanyades de les factures corresponents i l'import màxim acceptable com a justificació per persona i dia serà de 60 euros per despeses d'hostalatge i de 25 euros per despeses de restauració. Hi caldrà indicar la relació de persones que han realitzat la despesa, per mitjà d'un certificat del secretari de l'entitat beneficiària.
- La quantia màxima subvencionable en concepte d'honoraris de ponents que intervinguen en actuacions formatives serà de 200 €/hora.
- Si és el cas, acreditació de l'import, la procedència i l'aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat el beneficiari presentarà una declaració responsable detallada, segons model que s'adjunta en l'annex II.
c) L'obligació de presentar els contractes per a obra o servici determinat i les obligacions i limitacions assenyalades respecte de les despeses de locomoció, hostalatge, restauració i honoraris de ponents, regixen també per a les entitats enumerades en l'apartat a).
- Acreditació, si és el cas, del compliment de les obligacions i condicions que s'hagueren establit en la resolució.
- Una memòria final del projecte realitzat amb indicació dels resultats obtinguts.
- En les subvencions a estudis, un exemplar d'este.
- Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que la despesa s'haguera realitzat amb anterioritat a la publicació de la present orde o que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.
- En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social. En este sentit, els certificats expedides per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.
- Declaració responsable que acredite que el beneficiari no és deutor per reintegrament de subvencions, segons model facilitat a este efecte en l'annex I.
3. A l'efecte de justificació es considerarà que la despesa subvencionada s'ha realitzat, encara que les factures no hagen sigut efectivament pagades amb anterioritat a la finalització del període de justificació. Quan es tracte d'entitats locals, es considerarà suficient que la despesa haja aconseguit la fase «O» en els seus pressupostos.
Article 11. Minoració i resolució de l'ajuda concedida
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades i la concessió d'altres ajudes públiques o privades, després de la presentació de la sol·licitud, si en conjunt excedixen els límits establits podrà originar-ne la minoració de la subvenció concedida.
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la seua realització, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
DISPOSICIONS ADDICIONALS
Primera
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2008.
2. Per complir el que preveu l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per al 2008, per orde de la conselleria d'Indústria, Comerç i Innovació es faran públiques les línies de crèdit i l'import global màxim destinat a la concessió de les ajudes previstes en la present disposició.
Segona
1. En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut mes de cinc anys des de la finalització del procediment al qual corresponguen.
2. En els supòsits d'impossibilitat material d'obtenir la documentació, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.
DISPOSICIONS FINALS
Primera
La conselleria d'Indústria, Comerç i Innovació es reserva el dret de publicar els projectes subvencionats, durant el temps màxim d'un any comptat des del lliurament de la memòria final del projecte realitzat.
Segona
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que disposa la present orde.
Tercera
La present orde entrarà en vigor l'endemà de la seua publicació en el Diari Oficial de la Comunitat Valenciana
València, 28 de desembre de 2007
La consellera d'Indústria, Comerç i Innovació
Belén Juste Picón
ANNEX I
- Certificat del secretari de la corporació local d'aprovació de programa, pressupost, quantia de la subvenció i compromís de finançar la part no subvencionada.
- Declaració responsable acreditativa que el sol·licitant no és deutor per reintegrament de subvencions.
- Declaració responsable acreditativa de la no-repercussió de les ajudes en les possibles activitats econòmiques dels beneficiaris.ANNEX II
- Compte justificatiu de les despeses realitzades (ens locals).
- Certificat de disponibilitat de fons (ens locals).
- Compte justificatiu de les despeses realitzades (resta d'ens).
- Declaració responsable sobre disponibilitat de fons (resta d'ens).